CELEX: C2004/179/15
Language: fi
Date: 2004-07-10 00:00:00
Title: Asia C-209/04: Euroopan yhteisöjen komission 12.5.2004 Itävallan tasavaltaa vastaan nostama kanne

10.7.2004   
            
            
               FI
            
            
               Euroopan unionin virallinen lehti
            
            
               C 179/7
            
         Euroopan yhteisöjen komission 12.5.2004 Itävallan tasavaltaa vastaan nostama kanne
   (Asia C-209/04)
   (2004/C 179/15)
   Euroopan yhteisöjen komissio on nostanut 12.5.2004 Euroopan yhteisöjen tuomioistuimessa kanteen Itävallan tasavaltaa vastaan. Kantajan asiamiehinä ovat Michel Van Beek ja Bernhard Schima, prosessiosoite Luxemburgissa.
   Kantaja vaatii, että yhteisöjen tuomioistuin
   
               1.
            
            
               toteaa, että Itävallan tasavalta ei ole noudattanut luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY (1) (jäljempänä lintudirektiivi) 4 artiklan 1 ja 2 kohdan eikä luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (2) (jäljempänä luontodirektiivi) 6 artiklan 4 kohdan ja 7 artiklan mukaisia velvoitteitaan, koska se
               
                           —
                        
                        
                           ei ole sisällyttänyt erityissuojelualueeksi osoitettuun Lauteracher Riedin alueeseen Soren- ja Gleggen-Köblern -nimisiä alueita, jotka kuuluvat tieteellisten arviointiperusteiden mukaan yhdessä tämän erityissuojelualueen kanssa lintudirektiivin 4 artiklan 1 ja 2 kohdassa tarkoitettuihin lukumäärältään ja kooltaan sopivimpiin alueisiin,
                        
                     
                           —
                        
                        
                           ei ole Bodenjärven pikatien S 18 rakennushankkeen hyväksyessään noudattanut asianmukaisesti ja täysimääräisesti vaatimuksia, joita sovelletaan luontodirektiivin 6 artiklan 4 kohdan mukaan tapauksiin, joissa hanke toteutetaan siitä huolimatta, että sillä on kielteisiä vaikutuksia alueeseen.
                        
                     
         
               2.
            
            
               Velvoittaa Itävallan tasavallan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Saksan liittotasavalta on ilmoittanut komissiolle Voralbergissa sijaitsevan Lauteracher Riedin alueen osoittamisesta erityissuojelualueeksi. Tämä alue on lintudirektiivin liitteessä I mainitun ruisrääkän (Crex crex) merkittävä pesimispaikka sekä tiettyjen Voralbergin muiden muuttolintulajien tärkeä pesimis-, oleskelu- ja läpikulkupaikka.
   Komissio katsoo, että Lauteracher Riedin erityissuojelualueen nykyiset rajat eivät ole ymmärrettävissä ornitologisesta näkökulmasta käsin, ja että alueella ei voida asiantuntijanäkökulmasta tarkasteltuna varmistaa uhanalaisten lintulajien säilyttämistä pitkällä aikavälillä ilman Sorenin ja Gleggen-Köblerin alueiden sisällyttämistä siihen. Tästä seuraa komission mukaan, että Itävallan tasavalta ei ole noudattanut lintudirektiivin 4 artiklan 1 ja 2 kohdan mukaisia velvoitteitaan.
   Komissio katsoo lisäksi, että Itävallan tasavalta ei ole noudattanut luontodirektiivin 6 artiklan 4 kohdan ja sen 7 artiklan mukaisia velvoitteitaan Bodenjärven pikatien S 18 rakennushankkeen yhteydessä Lauteracher Riedin alueen suojeluvaatimukset huomioon ottaen. Vaikka ympäristötutkimus, jonka mukaan tienrakennushankkeella on kielteisiä vaikutuksia Lauteracher Riedin lintulajien suojelu- ja ylläpitotavoitteisiin, vaikuttaa pääpiirteissään täyttävän luontodirektiivin 6 artiklan 3 kohdassa tarkoitetun ympäristövaikutusten arvioinnin vaatimukset, 6 artiklan 4 kohdan mukaisesti tämän jälkeen noudatettavaa menettelyä, kun kielteiseen arviointiin on päädytty, ei ole noudatettu: vaihtoehtoja ei ole tarkasteltu ja korvaavia toimenpiteitä ei ole toteutettu asianmukaisesti.
   
      (1)  EYVL L 103, s. 1.
   
      (2)  EYVL L 206, s. 7.